Gintautas Iešmantas

**Gintautas Iešmantas** (1930 m. sausio 1 d. Šūkliuose, Žaliosios valsčiuje – 2016 m. rugsėjo 4 d. Vilniuje) – Lietuvos žurnalistas, rašytojas, politinis kalinys.

## Biografija
1937–1943 m. mokėsi Griškabūdžio pradžios mokykloje (šeši skyriai), 1944–1949 m. Šakių gimnazijoje, 1949–1953 m. Vilniaus pedagoginiame institute, Lituanistikos fakultete, baigė lietuvių kalbos ir literatūros specialybę.

1953–1970 m. laikraščių „Lietuvos pionierius“, „Tarybinis mokytojas“, „Liaudies sargyboje“ korespondentas, 1970–1972 m. „Žinijos“ draugijos Vilniaus organizacijos atsakingasis sekretorius, 1972–1974 m. – „Komjaunimo tiesos“ redakcijos skyriaus vedėjas. 1974 m. pašalintas iš redakcijos ir Lietuvos žurnalistų sąjungos, kurioje buvo nuo 1958 m. 1974–1980 m. Knygų rūmų bibliografas. 1980 m. kovo 17 d. už pogrindinę veiklą suimtas, gruodžio 22 d. nuteistas už bendradarbiavimą pogrindinėje spaudoje (leidinyje „Perspektyvos“) 6 m. griežto režimo lagerio ir 5 m. ištrėmimo. Kalintas Permės srities Čiusovojaus rajone. Nuo 1986 m. pavasario iki 1988 m. lapkričio buvo tremtyje Komijoje, 1988 m. amnestuotas.

1989 m. Lietuvos socialdemokratų partijos atkūrimo iniciatyvinės grupės narys, 1989–1993 m. LSDP tarybos narys, 1989 m. „Lietuvos socialdemokrato“, 1990–1991 m. „Lietuvos žinių" redaktorius. 1990–1992 m. Lietuvos Respublikos Aukščiausiosios Tarybos deputatas, Nepriklausomos valstybės atkūrimo akto signataras.

Rašė politinėmis–visuomeninėmis, literatūrinėmis temomis, švietimo ir kultūros klausimais. Poezijos knygų autorius, PEN klubų narys. Nuo 1989 m. vėl Lietuvos žurnalistų sąjungos narys, nuo 2004 m. – Lietuvos rašytojų sąjungos narys.

## Bibliografija
* Prisikėlimo šventė: eilėraščiai. – Vilnius: Vaga, 1990 m.;
* Šventieji Nemuno krantai: eilėraščiai. – Periodika, 1990 m.;
* Esmės ieškojimas: eilėraščiai. – Vilnius: Žinijos draugija, 1991 m.;
* Peilis į širdį: eilėraščiai. – Vilnius: Žinijos draugija, 1991 m.;
* Lietuviškoji misterija: eilėraščiai. – Vilnius: Valstybinis leidybos centras, 1992 m.;
* Tikrumo pažinimas: eilėraščiai. – Vilnius: Arėjas, 1992 m.;
* Pavasario šalnos: eilėraščiai. – Vilnius: Arėjas, 1994 m.;
* Kauno elegija: poema ir eilėraščiai. – Kaunas: Atmintis, 1994 m., 1997 m.;
* Pasilenk prie versmės: poemos ir eilėraščiai. – Vilnius: Delinga, 1994 m.;
* Žydintis vijoklis: eilėraščiai. – Vilnius: Delinga, 1995 m.;
* Vėtrų kely: eilėraščiai. – Vilnius: Voruta, 1996 m.;
* Pirmykščiai ežerai: poemos ir eilėraščiai. – Vilnius: Voruta, 1997 m.;
* Gaisai debesyse: poemos. – Vilnius: Vaga, 1997 m.;
* Išbandymas: poema. – Vilnius: Margi raštai, 1998 m.;
* Srautas: eilėraščiai. – Vilnius: Margi raštai, 1999 m.;
* Liūdesio dainą aš dainavau: eilėraščiai. – Logotipas, 1999 m.;
* Gyvybės šaknys: eilėraščiai. – Vilnius: A. Rameika, 2000 m.;
* Sulos gėrimas: eilėraščiai. – Vilnius: Biznio mašinų kompanija, 2001 m.;
* Agnė: poema. – Vilnius: Knygiai, 2003 m.;
* Dangui ir žemei: eilėraščiai. – Vilnius: Žuvėdra, 2003 m.;
* Apgultis: istorinė sakmė. – Vilnius: UAB „Knygiai“, 2004 m.;
* Mėlynas laivas: eilėraščiai, 1989–2003. – Vilnius: Žuvėdra, 2004 m.;
* Amžių vėjas: poemos. – Vilnius: Žuvėdra, 2005 m.;
* Rodanti kelią, teikianti prasmę: kalba ir mes. – Vilnius: Žuvėdra, 2006 m..

## Įvertinimas
* 1990 m. Poulio Lauriceno Laisvės premija;
* 1999 m. Vyčio kryžiaus 3 laipsnio ordinas;
* 2000 m. Lietuvos nepriklausomybės medalis;
* 2002 m. Juozo Tumo-Vaižganto premija.

## Šaltiniai